Hoolekogu koosoleku protokoll nr 2 2017/2018 õppeaastal
Hoolekogu koosolek  16.01.2017 kell 18.00 –  20.00 Kuusalu keskkooli lugemissaalis

Osalesid: Kaisa Kajo (lapsevanemate esindaja), Indrek Link (lapsevanemate esindaja), Kerli Palu (lapsevanemate esindaja), Viljar Moorits (lapsevanemate esindaja), Rasmus Merivoo (lapsevanemate esindaja), Vello Sats (direktor), Aili Kontus (õppealajuhataja), Ingrit Keerma (õpetajate esindaja), Margit Vunk (õpetajate esindaja), Anu Kirsman (vallavalitsuse esindaja), Carmen Tiinas (õpilaste esindaja), Urmas Kirtsi (Kuusalu vallavanem), Andres Heinver (Kuusalu valla arengu- ja eelarvekomisjoni esimees), Tõnu Ammussaar (Kuusalu valla arendus- ja vallavaraspetsialist).
Koosoleku päevakord

1. Kooli ruumipuudus

2. Kohapeal tõstatatud küsimused

1. Kooli ruumipuudus
Indrek Link: Hoolekogu koosolekule oli kutsutud vallavanem Urmas Kirtsi, valla arengu- ja eelarvekomisjoni esimees Andres Heinver, kuna valla hariduskomisjoni esimeest veel ei ole, ja ka volikogu aseesimees, kes kahjuks ei saanud tulla. Kohale on tulnud veel valla arendus- ja vallavaraspetsialist Tõnu Ammussaar. Slaididel on näha taustainfo Kuusalu keskkooli ruumipuuduse lahendamise kohta. 2008.a valmis hoolekogu grupitööna SWOT analüüs. Alates 2015.a on ruumipuuduse teema olnud hoolekogus mitu korda arutlusel. Kooli poolt on tehtud ruumiprognoos, direktor on 2017.a pöördunud valla poole. On tehtud 4 Tervisekaitse inspekteerimise akti 2010.a, 2014.a, 2016.a, 2017.a. Jaanuaris 2018.a on tehtud Päästeameti ettekirjutus sunniraha hoiatusega. Seni on oodatud erinevate otsuste taga (riigigümnaasium, kohalike omavalitsuste liitmine). Sügisel 2018.a alustab vähemalt 4 klassikomplekti, neile ei jagu klassiruume. Vaja on kiiret lahendust 2018.a sügise osas ja kogu kooli hõlmavat lahendust lähiaastatel. Selle aasta eelarvesse raha planeeritud ei ole peale 50000 koolimaja remondi jaoks. Puudub terviklik kava valla koolivõrgu arendamise osas. Urmas Kirtsi: Valla eelarveprojekt võetakse tavaliselt vastu eelneval aastal, siis hakatakse tegema lisaeelarveid. Täna on eelarvestrateegiaga Kuusalu keskkoolile 2018.a ette nähtud 50000 eurot. Sellel ei ole silti küljes, et see on remondiks, see võib ka olla projekteerimiseks. Kogu 4 aasta jooksul on planeeritud koolile peaaegu 2 miljonit investeerimiseks. Küsimus, kuidas paika panna objektiivne vajadus nii tänasel hetkel kui lähema 15 aasta jooksul. Tõnu on ettevalmistanud kaks vaadet, millest jutt oli – kuhu lapsed panna sel sügisel ja mis saab edasi. Pika vaate osas me ei tea, mis saab gümnaasiumiharidusest, kuidas kujuneb demograafiline olukord. Kuusalu on see piirkond, kust võib veel linna tööle käia. Rahvaarv ilmselt ei vähene. Valla lääneosas (Kiiu, Salmistu piirkond) on suurem tõenäosus rahvaarvu kasvuks, kuna see on lähemal linnale ja puuduvad piirangud ehitusele nagu Lahemaa rahvuspargis. Kool on tugevaks veduriks, et inimesed tuleksid piirkonda elama. Kool peab olema tugev, õpikeskkond selline, et siia tahaksid nii õpetajad tulla kui lapsevanemad oma lapsi tuua. Tõnu Ammusaar: On kaks perspektiivi – 01.09.2018.a ja kaugem perspektiiv, milline saab olema õpikeskkond. Võimalikud lahendused septembriks 2018.a – paigutada osad klassid koolivälistele pindadele (naaberkoolid, lasteaiad, rahvamajad, noortekeskus, muusikakool, spordikeskus) või rentida moodulkoolimaja. Koolist enam lisaruumi võtta ilmselt ei ole. Võiks avada 2 klassikomplekti lasteaias Jussike. Olen rääkinud lasteaia juhatajaga ja vaadanud lasteaia ruumid üle, see oleks võimalik. Ühte lasteaiarühma ei avata ja Kiiu lasteaed suurendaks vajadusel oma lasteaiarühmades kohtade arvu 20-lt 24-le. Toitlustamine oleks lasteaia poolt. Võimalik oleks kohandada Lahe koht ruume. Toitlustamine saaks olla kõrval asuvate äriühingute abil. Muusikakooli alumise korruse saal võiks olla, seal oleks toitlustamine probleem. Teised ruumid oleks väga problemaatilised transpordi, toitlustamise jm poolest. Kaks klassi ära paigutades annaks meile 1,5 aastat ajavaru lahenduse leidmiseks (uus hoone või juurdeehitus). Teine variant on moodulkoolimaja rent. Kerli Palu: Kas on mingi otsus vastu võetud pika perspektiivi osas? Tõnu Ammusaar: Ei ole. Me olemegi täna selleks siin, et seda arutada. Urmas Kirtsi:  Kõik on täna veendunud, et Kuusalu kooli on vaja investeerida, et kool on ruumikitsikuses. See on poliitiline otsus. Volikogu ei ole seda veel arutanud. Ilma kooli kubatuuri suurendamata on võimalik olukorda lahendada, viies osad lapsed teistele pindadele, kuid see ei paranda õpikeskkonda. Tundub mõistlik kasutada lasteaiapindasid. Tuleb selgeks saada, kas ehitatakse uus hoone koolile või juurdeehitus olemasolevale hoonele. Kui on otsus ehitada uus hoone, tuleb moodulkoolimaja rentida. Kui ehitatakse uus tiib juurde koolimajale, see koolielu nii palju ei sega. Indrek Link: Kuidas jõuda niikaugele, et olla kindlad, et juurdeehitus tuleb. Keegi väljastpoolt valda võiks analüüsida olukorda. Andres Heinver: Peaks sellest 50000-st leidma raha, et teha tellijapoolne nägemus väliskonsultatsioonide abil, millised on meie ootused Kuusalu koolile, ruumid ja õpikeskkond pessimistliku, keskpärase ja ülioptimistliku nägemusena. Tõnu Ammusaar: Tuleks leida, millist õpikeskkonda me tahame ja kas seda saab teha. Tuleks vaadata olemasolevat hoonestust, mida saab siin teha, kui palju peab juurde ehitama. Viljar Moorits: Täpsustav küsimus lühiajalise perspektiivi osas. Kas kaks klassi Jussikeses ja kaks koolis ning alternatiiv moodulkoolimaja rent? Millal võiks selles küsimuses oodata otsust? Minu subjektiivne arvamus on kindlalt moodulkoolimaja. Moodulkoolimaja rent sunniks ka pikemat lahendust kiiremini leidma. Urmas Kirtsi: See otsus peaks olema hiljemalt aprilli lõpuks, et 01.09.2018.a oleks lahendus. Vello Sats: Oleme arutanud seda teemat korduvalt juhtkonnaga ja õpetajatega ja jõudnud järeldusele, et parim lahendus on moodulkoolimaja rent 4 klassiga. Kui arutlusel oli kahe klassi viimine lasteaia juurde, tegid klassiõpetajad ära suure töö ja tõid välja põhjendused, miks see ei ole hea. Kahe klassi viimine lasteaia juurde ei ole tänapäeva kool. Viljar Moorits: Kui otsus tuleb aprillis, kas kool jõuab vastavalt tegutseda, et 01.09.2018.a oleks lahendus? Vello Sats: Ja ikka jõuame. Margit Vunk: Kuidas toimub koostöö, kui neljast esimesest klassist kaks on eraldi? Kaisa Kajo: Kas on kaalutud kahte vahetust koolis? Vello Sats: Meil oli see arutlusel, kui kooli oli tulemas neli esimest klassi, kes praegu on kolmandas klassis. Bussitransport on keeruline ja kulukas korraldada. Urmas Kirtsi: Ajutise lahendusena kaks vahetust sobiks. Kui elanikke ja lapsi tuleb juurde, ei vii see kaugele. Õpikeskkond on oluline. Rasmus Merivoo: Kas te Kiiu mõisa peale ei ole mõelnud, et sinna lapsi ajutiselt paigutada? Urmas Kirtsi: Mõisa peale me ei ole mõelnud, sest mõisaga on selge plaan, sinna tuleb kohalik omavalitsus. Viljar Moorits: Loodan, et see 50000 kulub koolis hädapärasteks vajadusteks, mitte projekteerimiseks. Kõigepealt peaks otsustama, kuhu suunas minna. Kui teeme oma kooli korda, tahavad siia enamad inimesed tulla. Tõnu Ammussaar: See on õige. Ehitama peame me kindlasti. 50000 on õpikeskkonna parandamiseks. Projekteerimiseks on kool taotlenud eraldi raha. Vello Sats:  Väga paljud pered valivad kooli ja lasteaia järgi elukeskkonna. Õpikeskkond on väga oluline. Indrek Link: Kui palju moodulkoolimaja rendi hind on? Tõnu Ammussaar: 3500 eurot kuu kaks klassiruumi ja 6500 eurot kuu neli klassiruumi. Me peame mõtlema, et meil on vaja ehitada ja paigutada nii palju kui võimalik oma pindadele. Rasmus Merivoo: Meil on mõis renoveeritud ja keegi ei ole veel sisse kolinud. Kas mõisa ei saaks ajutiselt ära kasutada? Vallavalitsus võib ju veel natuke aega senistes ruumides olla. Tõnu Ammussaar: Mõis on ehitatud ametnike jaoks, seal on väikesed ruumid. Anu Kirsman: Mõte ei ole halb, kui suur häda on käes. Rasmus Merivoo: Kool on täna renoveerimata selle pärast, et mõis on renoveeritud. Ei ole hea lahendus, kui kaks klassi on ühes ja kaks klassi teises kohas. Tõnu Ammussaar: Ei ole vahet, kuhu me lapsed ajutiselt paneme. Neli klassi mõisa kindlasti ei mahu. Peame mõtlema seda, et meil on vaja ehitada. Viljar Moorits: Kui kohe praegu ei tule signaali, et siia tuleb uhke koolimaja, laheneb probleem 8-10 aasta pärast ise, sest inimesed ei tule enam siia elama. Tõnu Ammussaar: Peaksime ära otsustama, kumba varianti eelistada, kas me paigutame lapsed ajutistele pindadele või rendime moodulkoolimaja. Viljar Moorits: Ma usun, et hoolekogu otsustaks moodulkoolimaja kasuks. Me võiksime seda hääletada. Urmas Kirtsi: Kiiu mõisa probleem on, et seal ei ole toitlustamist, see on koolimajast kaugel, oleks vaja kergliiklusteed ja bussitransporti. See ei oleks jätkusuutlik. Igasuguseid välisvaateid võib tellida. Välisvaade kirjutataks kokku meie endi poolt antud sisenditest. Tõnu Ammusaar: Me peame otsusele jõudma, kuidas me hakkame ehitama. Indrek Link: Kes võtab vastu otsuse, kas ehitada uus maja või teha juurdeehitus? Andres Heinver: Ei ole ühte nägemust valla vaates pika aja peale, kuidas jaotub õpilaste hulk. Urmas Kirtsi: See on täiesti olemas. Andres Heinver: See on selle kooli seisukohast. Et oleks kõigile arusaadav, tuleks teha ühtne dokument kõikide valla koolide kohta, kus nägemus kirjas. Tuleks teha mingi otsus täna ära. Urmas Kirtsi: Valla lääneosal (Salmistu, Valkla piirkond) on suurem tõmme, sinna tuleb tõenäoliselt elanikke ja ka lapsi juurde. Loksa ümbruse lapsed jäävad käima Loksa koolis. Kui seal piirkonnas elanike arv muutub, see Kuusalu keskkooli nii väga ei puuduta. Vihasoo on täna hääbuv asula, laste arv langeb. Tuleb ilmselt arutada, mis saab Vihasoo koolist edasi. Kolga kool põhikoolina kindlasti jääb. Tuleb arvesse võtta veel üks oluline aspekt, et kui vanasti olid erivajadustega lapsed paigutatud suures osas eraldi koolidesse, siis praegu on nad teiste lastega koos samas keskkonnas ja nad vajavad eritingimusi. Ingrit Keerma: Kes ja millal teeb neid otsuseid? Meie siin ei tee neid otsuseid. Kuidas me saame neid protsesse tagant tõugata? Urmas Kirtsi: Valla haridus- ja arengukava on volikogu poolt 2016.a vastu võetud. Andres Heinver: Moodulid on parem kui otsustamatus. Edasi tuleb minna ruumiprogrammiga, millisena me kooli näha tahame. Tõnu Ammussaar: Kui on odavam ja lihtsam kasutada olemasolevaid hooneid, püüame kasutada neid. Indrek Link: Kui pedagoogiliselt leitakse, et osade klasside lasteaeda viimine ei ole hea, tuleks arvestada ka kooli seisukohta. Kas keegi on mõelnud ka, kuhu moodulid tuleksid. Vello Sats: Parim oleks gümnaasiumiploki otsa. Siis ei peaks tehnilist moodulit lisama. Klassiõpetajatega arutasime varianti, et kaks esimest klassi viiakse Kuusalu lasteaia juurde. Õpetajad ei kujuta seda ette. Moodulkoolimaja ei tähenda seda, et moodulitesse pannakse esimesed klassid, sinna võib panna ka vanemad klassid. Klassiõpetajad tõid välja erinevad põhjendused, miks ei tohi klasse paigutada erinevatesse hoonetesse – halvenevad õpitingimused, ei saa kasutada digivahendeid, probleemne jõuda kehalise kasvatuse, ujumise tundidesse, ühisüritused probleemsed korralda, huviringides osalemine, tugisüsteemide vajalikkus. Indrek Link: Mul on tunne, et kool ja koolipidaja ei jõua omavahel kokkuleppele. See siin on kooli vaade. Võib-olla peaks keegi väljast hindama, mis on parim, nt haridusministeerium, mis reguleerib kooli tööd. Viljar Moorits: Hoolekogu ei otsusta, saab ainult sisendi anda. Minu seisukoht hoolekogu liikmena on see, et klasse ei peaks lahku viima.
Kerli Palu: Kas vallavanem vastab sellele kirjale, mis direktor sügisel valda saatis? Urmas Kirtsi: Vallavanem saab vastata peale seda, kui tal on info. Valimised on pannud asjad venima. 
Andres Heinver: Mitte ükski asi ei ole takistanud vallavalitsusel tööd teha. Aili Kontus: Ehk oleks võimalik kuulata ka neid, kes töötavad koolis. Olen olnud olukorras, kui osad klassid olid lasteaias. See oli väga raske. Minu kindel arvamus on, et klassid peavad olema koos. Urmas Kirtsi: Kui kool on veendumusel, et moodulkoolimaja on ainus lahendus, tuleb sellega edasi minna. Küsimus on pikas perspektiivis. Selle otsuse hind on suurusjärgus 3-3,5 miljonit. Nii kool kui volikogu peavad olema valmis investeerima. Anu Kirsman: Milline on ajaperspektiiv, et olukord on leevendunud, et õpikeskkond on muutunud tänapäevaseks? Urmas Kirtsi: Sõltub, millal tehakse poliitiline otsus. Ingrit Keerma: Kuidas me saame aidata, et volikogus otsus tehakse? Andres Heinver: Ei ole ikkagi ühtset vaadet valla koolivõrgule. Urmas Kirtsi: Vallas on volikogu poolt vastu võetud suhteliselt värske valla haridusvaldkonna arengukava 2015-2020. Anu Kirsman: Me anaüüsisime seda tehes ka külade kaupa, kes kust kuhu kooli käib. Seda võib ka uuesti teha. Praegune Kuusalu kooli õpikeskkond ei vasta igal juhul tingimustele. Urmas Kirtsi: Eelarvestrateegias kuni 2022 on planeeritud 2 miljonit Kuusalu keskkoolile. Indrek Link: 2 miljoniga ei tee ei uut maja ega uut tiiba. Urmas Kirtsi: Maksumus sõltub ruutmeetritest. Kerli Palu: Mida me saame teha, et otsused tuleks? Urmas Kirtsi: Kui on olemas vähemalt haridus- ning arengu- ja eelarvekomisjon, saame viia selle teema komisjonidesse, kes peavad hakkama seda arutama, võivad anda vallavalitsusele sisendi tellida uuringuid, et saaks otsustada. Viljar Moorits: Tõnu Ammussaar on pakkunud lühiajalise probleemi lahendamiseks kaks lahendust. Vallavanem on öelnud, et aprilliks peaks see asi olema otsustatud. Minu seisukoht on, et ei tehtaks sellist lahendust, kus kaks klassi on lasteaias ja kaks klassi koolis. Lahendus võiks olla tervik, st moodul. Suurt pilti me täna ei lahenda. Kõik on nõus, et koolikeskkond vajab kaasajastamist. Millal me võiksime hoolekogus suurt pilti uuesti arutada? Rasmus Merivoo: Meil ei ole mõtet niisama arutada. Urmas Kirtsi: Puhtpoliitilisest aspektist on 3 võimalikku varianti: me ei tee midagi, piirame kõigi võimalustega õpilaste arvu ja investeerime. Kahe esimese tulemus on hääbumine. Jääb kolmas, kus on küll riskid, aga ka tõenäosus, et elukeskkond areneb jõudsalt edasi läbi kooli. Andres Heinver: Olemasoleva koolikeskkonna parandamine ei ole mingi risk, see on vajadus. Viljar Moorits: Millal oleks mõistlik plaani hoolekogus kuulata? Urmas Kirtsi: Kui moodustuvad vajalikud komisjonid, siis vallavalitsus viib  kiirelt probleemi volikogusse. Viljar Moorits: Kas me tuleme selle teema juurde tagasi 3 kuu pärast. Urmas Kirtsi: Ma ei usu, et komisjonid esimese koosolekuga jõuavad otsuseni. Indrek Link: Märtsis võiks olla hoolekogus laual otsus 2018 septembri kohta. Urmas Kirtsi: Majanduslikult parim ei pruugi olla lastele parim. Me arvutame välja, palju moodulid maksavad ja kirjutame selle summa eelarve projekti sisse. Tõnu Ammussaar: Võiks küsida ka lapsevanemate käest, mida nemad soovivad. Olen kuulnud, et osad Kuusalu lapsevanemad soovivad, et lapsed lasteaias veel aasta käiksid. Vello Sats: Võime teha küsitluse lapsevanemate hulgas, nii esimesse klassi tulijate vanemate hulgas kui ka terve kooli osas. Märtsis võiks olla selge pilt nii lühikese kui pika perspektiivi osas. Tõnu Ammussaar: Kui tulevad moodulid, siis peame esitama oma tingimused ja tegema hanke. Indrek Link: Võiks küsida 1. klassi tulevate laste vanematelt ja arvestada õpetajate seisukohtadega. Urmas Kirtsi: Võiks küsida lapsevanematelt. Tulemus on küll ettearvatav. Vello Sats: Küsitlus ei ole probleem. Õpetajate seisukohad on olemas. Kerli Palu: Kas need lapsevanemad on teada? Vello Sats: Meie lasteaedades on 77 koolieelikut, nende vanemad on teada. Ei tea neid, kes mujalt tulevad, igal aastal on ka mujalt tulnud õpilasi. Urmas Kirtsi: Tõnu peaks võtma konkreetsed pakkumised moodulitele koos paigaldusega. Tõnu Ammussaar: Pakkujatega on räägitud ja suurusjärk on teada. Urmas Kirtsi: Pakkuja peaks tulema kohapeale vaatama, et selgeks saada koolimajaga ühendamise tingimused. Tõnu Ammussaar: Moodulite eelis on see, et sinna ei pea panema esimesi klasse, lasteaeda saab panna ainult esimesed klassid. Urmas Kirtsi: Kui küsida vanematelt, kas lasteaed või moodul, ei ole see päris õige, kui me paneme moodulisse hoopis vanemad klassid. Pigem küsida, kas lasteaed või kool. See oleks ettearvatav tulemus. Tänase vestluse tulemusel võib öelda, et lahendus on moodul. Ma loodan, et volikogu selleks vajaliku summa eelarvesse aktsepteerib. Tõnu valmistab ette tehnilised nüansid. Lähme sellega edasi. Tõnu Ammussaar: Lasteaia variant ei ole halb. Margit Vunk: Me tõime ka palju põhjendusi, miks on lastele parem variant koos. Anu Kirsman: Kui lapsevanemate esindajad soovivad küsitlust, siis miks mitte seda teha. Ingrit Keerma: Aga kellele ja milleks me seda teeme? Tõnu Ammussaar: Kui kool leiab, et õppeprotsesse ei saa lasteaias läbi viia, on ainus võimalus konteiner. Mina olen Jussikese juhatajaga rääkinud, see võimalus on olemas. See on majanduslikult soodne, sest kõik on juba olemas. Urmas Kirtsi: Põhiasi, millele peame keskenduma, on õpikeskkonna parandamine. Indrek Link: Kas me teeme küsitluse? Kool võiks selle läbi arutada, kas saab kuidagi lasteaias või ei saa. Urmas Kirtsi: Aprilliks peaks olema summa eelarvemenetluses sees. Tõnu Ammussaar: Pikas perspektiivis tuleks leida arhitekt, kes olemasolevate ruumidega vaataks, kuidas neid kujundada soovitud õpikeskkonnaks. Urmas Kirtsi: Kõigepealt peab tulema poliitiline otsus volikogust. Seda me teeme. Menetluse algus saab olla veebruaris. Indrek Link: Kas me lähme mingi pöördumisega volikogu poole? Viljar Moorits: Minu meelest ei ole pöördumist vaja. Kool peaks otsustama, mida ta tahab. Indrek Link: Pöördumine võiks siiski olla, et see teema jõuaks kõikide volikogu liikmeteni. Vello Sats: Kooli seisukoht on välja kujunenud juba sügisel. Seal on õpetajate seisukohad olemas. Me tahame moodulkoolimaja. Arutasime veel juhtkonnas plusse ja miinuseid. Õpetajad teavad, mis on hea lastele, rohkem kui lapsevanemad. Urmas Kirtsi: Teil on haridus ja kogemus. Kui te ütlete, et lasteaia variant ei sobi, siis me ei kaalu seda. Vello Sats: Ma ei taha tekitada pingeid kooli ja lasteaia vahel. Tekib probleem, et lasteaia lapsed magavad, 1. klassi lapsed ei tohi siis lärmata. Kui on rahas probleem, siis see 50000 kooli eelarves võiks vabalt minna ka moodulkoolimaja jaoks. Urmas Kirtsi: Volikogu võiks jaanipäevaks jõuda otsusele, mida tahame ja selle aasta sees peaks läbi viima arhitektuurikonkursi. Viljar Moorits: Me võiksime kevadel pikka perspektiivi siin uuesti arutada. Loodame, et lühike perspektiiv läheb käiku.

2. Kohapeal tõstatatud küsimused
Indrek Link: Tekkis küsimus hoolekogu postilistist. Kerli Palu: Kas hoolekogu list toimib? Kadri Idavain soovis sinna infot saata. Vello Sats: See list ei toimi, aga saab soovi korral uuesti toimima panna. 
Indrek Link: Kas varasemate hoolekogude koosseisude otsused ei päde enam? Eelmisel õppeaastal hoolekogu otsustas, et toiduautomaate ei tule kooli. Nüüd on toiduautomaadid spordikeskuses kohviku asemel. Vello Sats: Meil olid arutlusel automaadid koolis, mitte spordikeskuses. Uurisin võileivaautomaate. Oleks olnud üsna kallis, 1 võileib 3 eurot 10 senti. Hoolekogu otsustas, et ei ole vaja, lapsed saavad ise kodunt vajadusel võileiva kaasa võtta. Me ei ole arutanud spordikeskuse teemat. Rasmus Merivoo: Me võiksime seda järgmisel korral arutada. Minul on ka mõned küsimused spordikeskuse teemal. Vello Sats: Oleks hea, kui te esitate oma küsimused eelnevalt spordikeskuse juhatajale Kadri Idavainule.
Indrek Link: Võiksime veebruaris kohtuda. Kui kõigile sobib, jääb 21.02.18 kell 17.30. Kes soovib mingit teemat arutada, siis saatke meililisti.

	

	


